 NA RICHARD MAOSI WAKENYA wamempapura Waziri wa Biashara Moses Kuria, kwa kupiga picha ya ofa za supamaketi na kudai kwamba gharama ya maisha imeshuka. Huku baadhi wakitaka aombe msamaha, wameonyesha ghadhabu zao kwa kile wanachokidai kuwa waziri amevuka mipaka kwa kufanyia mzaha mzigo mzito wa maisha ambao umelemea wananchi. Kuria alipakia mtandaoni vibandiko vya kuashiria bei za bidhaa muhimu kama vile mafuta, mchele na sukari. Akasema gharama ya maisha imeanza kuwa nafuu. “Bei zinashuka, zinashuka,” akaongezea. Kauli hii imevutia hisia kali miongoni mwa Wakenya, wakimsuta kwa kujifanya kuwa amesahau kuhusu hali ngumu ya maisha ambayo wanapitia. “Hizi ni ofa ilhali unasema bei zimeshuka. Wakati mwingine huwa nahisi unatukejeli sisi raia,” akasema Jimmy X. Jackline Chebet amemshauri Kuria kupima kauli zake kwanza maana kuna tofauti kubwa kati ya kutoa ofa na bei ya bidhaa kuwa nafuu. “Hii nchi yetu mahali imefika sasa itabidi nijifunze kunyamaza!” amemaka Imran Kassim. Wakati huo huo, magavana wanaoajiri idadi kubwa ya wafanyakazi wa kibinafsi kushinda kiwango kinachoruhusiwa kikatiba sasa watahitajika kuwajibika na kurejesha fedha za umma walizotumia kama mishahara kwa wahudumu hao. Tume ya Maadili na Kupambana na Ufisadi (EACC) imesema itaanzisha mikakati ya kurejesha pesa hizo kutoka kwa magavana binafsi kama sehemu ya wajibu wake wa kulinda fedha za umma. Katika notisi iliyotumwa na Mkurugenzi wa EACC, Twalib Mbarak kwa magavana wote, Tume ya Mishahara (SRC) na Mdhibiti wa Bajeti, Tume hiyo imesema kumezuka tabia ya kukiuka sheria zilizopo kuhusu ajira ya wafanyakazi katika Afisi ya Gavana na kwamba inapaswa kukoma. “Tume imegundua kuwa, katika baadhi ya kaunti, kuna ukiukaji wa sheria zilizowekwa kuhusu ajira ya wafanyakazi katika Afisi ya Gavana. Notisi zilizotolewa awali na Mamlaka ya Mpito na SRC inaorodhesha wazi wafanyakazi wafuatao katika afisi ya gavana ikiwemo majukumu yao yaliyofafanuliwa bayana: mkuu wa wafanyakazi, mshauri wa kiuchumi, mshauri wa kisiasa, mshauri wa kisheria, mkurugenzi wa mawasiliano ya gavana na wafanyakazi wasaidizi (msaidizi wa kibinafsi, karani wa kibinafsi, mpishi, dereva, mjumbe na mtunzaji bustani),” alionya Bw Twalib. Aidha, alisema kuwa ajira ya kujaza nyadhifa hizo ni sharti iidhinishwe na bodi husika zinazosimamia ajira ya watumishi wa umma wilayani. Kulingana na Tume hiyo, baadhi ya magavana buni afisi za ziada pasipo kuhusisha Bodi husika mbalimbali kuambatana na Kifungu 59 cha Sheria kuhusu Serikali za Kaunti, 2012. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  